S-879/2010

Mál þetta, sem dómtekið var 17. febrúar 2011, er höfðað með ákæru útgefinni af lögreglustjóranum á höfuðborgarsvæðinu 26. október 2010 á hendur R-kvk-þgf S-kvk-þgf G-kvk-þgf H-kvk-þgf, kt. […], Digranesvegi 30, Kópavogi, fyrir fjárdrátt með því að hafa, í nóvember 2006 og fram í febrúar 2007, í starfi sem héraðsdómslögmaður, dregið sér og einkahlutafélögum sem ákærða stjórnaði, 12.000.000 króna, sem ákærða tók við hinn 10. nóvember sama ár frá G-kk-þgf S. V-kk-þgf, kt. […], forsvarsmanni byggingafélagsins Ögurs ehf., kt. […], og ganga áttu sem kaupverð til greiðslu veðskulda á byggingarlóð að Fléttuvöllum 48, Hafnarfirði, eigi síðar en 1. desember sama ár vegna kaupa félagsins á lóðinni af S-kk-þgf H. K-kk-þgf, kt. […] og S-kvk-þgf M-kvk-þgf E-kvk-þgf, kt. […], samkvæmt kaupsamningi dagsettum 10. nóvember sama ár, sem ákærða samdi. Ákærða lét leggja peningana inn á almennan tékkareikning nr. […] í eigu einkahlutafélags ákærðu Logik, kt. […], en ekki sérstakan fjárvörslureikning svo sem lögskylt er en stóð ekki í skilum með kaupverðið heldur ráðstafaði fjármununum af reikningnum ýmist í eigin þágu eða inn á bankareikninga einkahlutafélaga, sem ákærða stjórnaði.

Þetta er talið varða við 247. gr. almennra hegningarlaga nr. 19/1940 og 1. mgr. 23. gr., sbr. 4. mgr. 29. gr., laga um lögmenn nr. 77/1998.

Þess er krafist að ákærða verði dæmd til refsingar og greiðslu alls sakarkostnaðar.

Ákærða krefst vægustu refsingar sem lög leyfa. Þá gerir verjandi ákærðu kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sitt. Sannað er með játningu ákærðu og öðrum gögnum málsins að hún er sek um þá háttsemi sem henni er gefin að sök og er brot hennar rétt heimfært til refsiákvæða í ákæru.

Ákærða er fædd í apríl 1961. Samkvæmt sakavottorði ákærðu hefur hún ekki áður gerst sek um refsiverða háttsemi. Til refsiþyngingar horfir að brot ákærðu er stórfellt og hún framdi brotið í starfi sínu sem héraðsdómslögmaður. Á móti kemur að hún hefur skýlaust játað brot sitt. Fram hefur komið í málinu að bú ákærðu var tekið til gjaldþrotaskipta að kröfu brotaþola og hún var svipt lögmannsréttindum. Samkvæmt fyrirliggjandi gögnum málsins innti ákærða af hendi um 14 milljónir króna greiðslu inn í þrotabú sitt og var rúmum 9 milljónum króna ráðstafað til brotaþola. Af hálfu ákærðu hefur verið bent á að miklar tafir hafi verið á rannsókn málsins hjá lögreglu og útgáfu ákæru. Kæra var móttekin hjá lögreglu 11. júní 2007. Teknar voru skýrslur af vitnum rúmu ári síðar og ákærða var ekki yfirheyrð fyrr en 15. janúar 2009. Ákæra var svo gefin út 26. október 2010, þegar þrjú ár og fjórir mánuðir voru liðnir frá því kæra var lögð fram. Verður að telja þennan óútskýrða drátt á meðferð málsins í andstöðu við grundvallarreglur um málshraða, sbr. 70. gr. stjórnarskrár lýðveldisins Íslands nr. 33/1944, 1. mgr. 6. gr. mannréttindasáttmála Evrópu, 2. mgr. 53. gr. og 3. mgr. 18. gr. laga nr. 88/2008 um meðferð sakamála. Að öllu þessu virtu þykir refsing ákærðu hæfilega ákveðin fangelsi í tólf mánuði og verður ekki hjá því komist vegna dráttar málsins að fresta fullnustu refsingarinnar að öllu leyti og skal hún niður falla að liðnum þremur árum frá birtingu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til 218. gr. laga nr. 88/2008 um meðferð sakamála ber að dæma ákærðu til að greiða sakarkostnað. Um er að ræða þóknun verjanda sem þykir hæfilega ákveðin 251.000 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærða, R-kvk-nf S-kvk-nf G-kvk-nf H-kvk-nf, sæti fangelsi í tólf mánuði, en fresta skal fullnustu refsingarinnar og hún niður falla að liðnum þremur árum frá birtingu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða greiði í sakarkostnað 251.000 króna þóknun verjanda síns, S-kk-ef A-kk-ef S-kk-ef hæstaréttarlögmanns.

S-kvk-nf B-kvk-nf